**Παιδαγωγική προσέγγιση- Ημερήσιο πρόγραμμα**

Οι βρεφονηπιακοί και παιδικοί σταθμοί του Δήμου Φιλοθέης – Ψυχικού είναι χώροι αγωγής, με κύριο σκοπό την παροχή ενιαίας προσχολικής αγωγής στα μικρά παιδιά. Συναισθανόμενοι τη σπουδαιότητα της υποδοχής των παιδιών, που για πρώτη φορά βγαίνουν από το οικογενειακό περιβάλλον, εφαρμόζουμε ένα πρόγραμμα σταδιακής προσαρμογής με στόχο την ανάπτυξη αισθήματος ασφάλειας και σιγουριάς που θα συμβάλλει στην ομαλή ένταξή τους στην ομάδα των συνομηλίκων. Ενθαρρύνουμε την κοινωνικοποίησή τους βοηθώντας τα να εκφράσουν και να ελέγξουν τα συναισθήματά τους μέσα από την καθημερινή συναναστροφή τους με τα υπόλοιπα παιδιά.

Όραμα μας είναι η ολόπλευρη ανάπτυξη των παιδιών: σωματική, νοητική, συναισθηματική, κοινωνική. Πιστεύοντας στη βιωματική μάθηση και στον πολλαπλό ρόλο του παιχνιδιού, σχεδιάζουμε δραστηριότητες και παρέχουμε ερεθίσματα που προωθούν την ενεργητική, παραγωγική και δημιουργική διάθεση του παιδιού, μέσω της οποίας ανακαλύπτει τη γνώση και αποκτά δεξιότητες.

Το ημερήσιο παιδαγωγικό πρόγραμμα σχεδιάζεται λαμβάνοντας υπόψη τις ανάγκες, τα ενδιαφέροντα κάθε παιδιού, καθώς και τα χαρακτηριστικά κάθε ηλικίας. Περιλαμβάνει δραστηριότητες όπως, θεματικές ενότητες, σχέδια δράσης-project, προγραφικές και προμαθηματικές έννοιες μέσω παιχνιδιού ή ασκήσεων, χειροτεχνίες με διάφορα υλικά, παραμύθι, τραγούδι, ρυθμική, ομαδικά παιχνίδια, κουκλοθέατρο, θεατρικό παιχνίδι, ελεύθερο ή οργανωμένο παιχνίδι κλπ. Επίσης πραγματοποιούνται προγράμματα μουσειακής αγωγής, με συνεργάτη ειδικό μουσειοπαιδαγωγό και παρακολούθηση θεατρικών παραστάσεων στο χώρο των παιδικών σταθμών.

Το ημερήσιο πρόγραμμα ως προς τις δραστηριότητες είναι ευέλικτο, τηρούνται όμως ορισμένα βασικά χρονικά σημεία αυτού, όπως προσέλευση, αναχώρηση των παιδιών, ώρες φαγητού:

1. Ώρα προσέλευσης: **07:00π.μ.- 09:00π.μ.**

2. Ώρα πρωινού: **09:00π.μ.-09:30π.μ.**

3. Ώρα μεσημεριανού: **12:00μ.μ.-13:00μ.μ.**

4. Ώρα αναχώρησης**: 13:00μ.μ.-16:00μ.μ.**

Στο πλαίσιο του προγράμματος αυτού, τα παιδιά προσεγγίζονται με αγάπη, στοργή, αποδοχή και κατανόηση, με διάλογο και επεξήγηση σεβόμενοι τις ατομικές, κοινωνικές και πολιτισμικές διαφορές των ίδιων και των οικογενειών τους.

Τέλος, η παιδοκεντρική αυτή προσέγγιση έχει στόχο τη δημιουργία μιας χαρούμενης κοινωνίας στα μέτρα των παιδιών και παράλληλα τη σωστή προετοιμασία τους για την υποχρεωτική εκπαίδευση.

 **Διεύθυνση Κοινωνικής Φροντίδας, Αθλητισμού και Πολιτισμού**

 **Δήμου Φιλοθέης-Ψυχικού**